মন্দিরে বিয়ের সব আয়োজন প্রস্তুত। লাল বেনারসি, নাকে নথ, মাথায় টিকলি, কলকা আর শোলার মুকুটে নববধূর সাজে আসানসোলের ঘাঘরবুড়ি মন্দিরে হাজির সুমনা। ওদিকে ধুতি পাঞ্জাবি আর টোপর মাথায় মন্দিরে উপস্থিত বর বাবাজীবন তাপস। কিন্তু বিয়ে আটকে গেল পুরোহিতের দক্ষিণার আবদারে। 
শেষে কনের ভাই ‘পাতিয়ে’ দাদা হলেন মুসলিম এক যুবক শাহ আলম। তিনি যৌতুক হিসাবে পুরোহিতের টাকা মিটিয়ে দিতেই উচ্চারিত হলো “যদিদং হৃদয়ং তব - তদিদং হৃদয়ং মম”। সম্পন্ন হল তাপস-সুমনার সাতপাকে বাঁধা। রাজ্য জুড়ে যখন বাদুড়িয়া কাণ্ডের পর ধর্ম জাতপাত নিয়ে অসহিষ্ণু পরিস্থিতি তখন হিন্দু মেয়ের বিয়ের ত্রাতা হয়ে উঠলেন মুসলিম যুবক। সম্প্রীতির অনন্য দৃষ্টান্ত স্থাপন হল আসানসোলে।

মঙ্গলবার শ্রাবণের তৃতীয়া! বিয়ের শুভলগ্ন, শুভদিন। স্বাভাবিকভাবেই আসানসোলের মা ঘাঘরবুড়ি চণ্ডী মন্দির উপচে পড়েছিল ভিড়। মন্দির চত্ত্বরে কালিপাহাড়ি ধর্মচক্রের ধর্মশালাগুলিতে তিল ধারণের তখন জায়গা নেই। চরম ব্যস্ততা পুরোহিতের। বিয়ের আগে মন্দির কমিটি বা ধর্মচক্র টাকা পয়সার হিসেব নিকেশ খাতায় কলমে সেরে ফেলেন। এটাই এখানকার নিয়ম। কিন্তু বিয়ের জন্য লাগবে ১৭০০ টাকা সঙ্গে আরও আনুষাঙ্গিক। বিপাকে পড়েন বর ও কনের পরিবার।

অভিনব বিয়েতেই মিলল সম্প্রীতির বার্তা। — নিজস্ব চিত্র
কারণ দুটি পারিবারই আর্থিকভাবে অস্বচ্ছল। কনে সুমনার বাবা আসানসোলের একটি শাড়ির দোকানে নিরাপত্তা রক্ষীর কাজ করেন। জানা গিয়েছে, তাপস ও সুমনা ভালোবাসে করে মন্দিরে বিয়ে করতে এসেছিলেন পরিবার জনা কয়েক সদস্য নিয়ে। কিন্তু বিয়ে থমকে যায় টাকা পয়সার অভাবে। অভিযোগ শুধু টাকা পয়সায় নয়, মন্দির কমিটির প্রশ্নবানে জর্জরিত হয়ে তাদের বিয়েটাই আটকে যেতে বসেছিল। প্রাপ্তবয়স্ক বর-কনের কাছে জানতে চাওয়া হয় তাঁদের লাভ ম্যারেজ কিনা! বাড়ির লোকজনের মতামত রয়েছে কিনা! এমনকি অভিযোগ, বিয়ে করতে আসা পাত্র ও পাত্রীর মধ্যে জাতিগত পার্থক্য থাকায় জেরার মুখে পড়েন তাঁরা।

টাকা পয়সার অভাবে আটকে গেছে বিয়ে। বিয়ে না হওয়ায় বর-কনে বসে আছেন গাছের নিচে, এই খবর চলে যায় আসানসোল পুরনিগমের কয়েকজন কাউন্সিলরের কানে। কুলটির ডিসেরগড় থেকে এসেছিলেন কংগ্রেস কাউন্সিলর অভিজিৎ আচার্য্য, কংগ্রেসের জেলাস্তরের নেতা প্রসেনজিত পুততুণ্ড ও কুলটি ব্লকের কংগ্রেস সভপতি শাহ আলম। তাঁরা পৌঁছে যান আসানসোল ঘাঘরবুড়ি মন্দিরে। বিষয়টি নিয়ে খোঁজ খবর নিতে শুরু করেন। বিয়ে আটকে যাওয়ার কারণ জানতে চেয়ে মন্দির কমিটির সঙ্গে বচসাতেও জড়িয়ে পড়েন তাঁরা। 
কংগ্রেস নেতা শাহ আলম নববধূ সুমনাকে বোন পাতিয়ে দাদা হয়ে যৌতুক হিসাবে দেন ২০০০ টাকা। আশীর্বাদের সেই টাকা পুরোহিতকে মিটিয়ে দিতে বলা হয়। কিন্তু ততক্ষণে জল ঘোলা হয়ে যাওয়ায় ছুটে আসেন ধর্মচক্র সেবাসমিতি ও মন্দির কমিটির সদস্যরা। মাত্র ৫০১ টাকার দক্ষিণায় শুভবিবাহ সম্পন্ন করিয়ে দেন তাঁরা।
শাহ আলম জানান, তাঁরা রাজনীতির মধ্য দিয়ে সামাজিক কাজ করেন সারা বছর। খবর পেয়ে ছুটে যান মন্দিরে। যখন দেখেন তাঁরই বোনের মতো এক মেয়ের বিয়ে আটকে গেছে তথন আর থাকতে পারেননি। চটজলদি সবরকম সমস্যা মিটিয়ে শুভবিবাহ সুসম্পন্ন করার ব্যবস্থা করেন। কংগ্রেস কাউন্সিলর অভিজিৎ আচা্র্য্য জানান, ‘‘দেশজুড়ে যখন মন্দির মসজিদ নিয়ে বিবাদ বা হানাহানির চেষ্টা চালানো হচ্ছে তখন তাঁর বন্ধু শাহ আলম এক হিন্দু মেয়ের বিয়ের সাহায্যে এগিয়ে এলেন। এটাই প্রশংসার, এটাই ভারতের সংস্কৃতি আর এটাই আসানসোলের স্পিরিট।’’
দেখুন ভিডিও...